Aku rafikiye Jua
Language: Swahili | Genre: Creative_writing

﻿Aku, rafikiye Jua

Hapo zamani, kuliishi msichana mmoja  katika kijiji kilichoitwa Nchijua. Msichana  huyo aliitwa Aku. Alikuwa msichana mwenye  miguu mirefu mno.  Aku alistaajabishwa na mambo mengi.  
Babake Aku aliitwa Juma na alikuwa mvuvi.  Wakati mwingine, Juma alienda na Aku  kuvua samaki. Alipofanya hivyo, Aku  alistaajabu kwa nini kila mara jua  lilimtazama kutoka juu angani.  Mara nyingine Aku alimsaidia mamake,  Agatha, kupika. Alipofanya hivyo, alistaajabu  kwa nini mafuta yalikuwa rangi nyekundu  yalipokuwa kwenye kibuyu lakini kuwa  manjano yakiwa kwenye viazi vikuu.  
Pia, Aku alistaajabu kwa nini Oti, kakake, na  wavulana wengine hawakumruhusu acheze  nao mpira wa miguu. Aku alipowauliza kwa  nini, walicheka kisha wakamwambia aende  acheze na wasichana wenzake.  Wasichana nao hawakutaka kucheza naye.  "Miguu yako ni mirefu sana," walimwambia  Aku kila mara.  
Aku alifanya urafiki na jua. Alitazamia  kuliona jua kila alipoamka asubuhi. Jogoo  walipowika kutangaza mawio, Aku alichezea  juani huku kivuli chake kikicheza naye.  Kuimba kwa ndege na kuwika kwa jogoo  ilikuwa muziki mtamu kwake. Jua  lilimfurahisha na kumfanya atabasamu.  Lakini siku moja, jua halikuchomoza. 
Aku alisubiri jogoo kuwika, lakini,  hawakufanya hivyo. Ndege hawakuimba.  Bila jua, watu wa Nchijua hawakutekeleza  majukumu ya kila siku. Wakulima  hawakukuza mimea yao. Anga liligeuka kijivu  likahuzunika. Juma hakwenda kuvua samaki.  Watoto hawakwenda shuleni. Wanawake  hawakujadiliana bei za bidhaa sokoni.  Aku alivikosa vitu hivyo vyote. Alikosa kuwika  kwa jogoo na nyimbo walizoimba ndege.  Alichokikosa zaidi, ni kuchomoza kwa jua.  
Kila mmoja alitaka kujua jua lilienda wapi.  "Labda jua limefariki," baadhi yao walisema.  "Jua limesafiri," wengine wakasema.  Wengine walimcheka Aku.  Hata hivyo, Aku alijipa moyo, "Ninasema  ukweli. Jua ni rafiki yangu. Jua halijafariki."  Lakini hakuna yeyote aliyemsikiliza zaidi.  Walisahau jua wakamcheka Aku kwa nguvu.  Kilichomhuzunisha zaidi ni kule kuchekwa na  watoto wenzake. 
Akiwa amehuzunika kama vile jua  lilivyokuwa, Aku alifanya hima akaenda  nyumbani. Aliugonga mpira wa kakake  kimakosa. Mpira uliviringika na kuingia  jikoni.  Mpira ulikigonga kibuyu cha mafuta  kilichokuwa jikoni kikaanguka chini. Mafuta  yalimwagika nao mpira ukaloa.  
Oti na rafikiye mmoja waliingia jikoni  kuuchukua mpira wao. Walikiona kibuyu  kilichokuwa kimeanguka na mafuta  yaliyomwagika. Mpira wao uliokuwa umeloa.  Oti, Agatha na watu wote wa Nchijua  walimtazama Aku akitoroka. Walistaajabu  wasijue alichopanga kuufanyia mpira ulioloa  mafuta. 
Aku alisimama alipofika katikati ya uwanja.  Akauweka mpira chini na kwa nguvu zote,  akaugonga kwa mmoja wa miguu yake  mirefu. Mpira ukazunguka chini ukaelekea  mwishwo wa uwanja. Ukaugonga mizizi ya  mtende mmoja uliokuwa mwisho wa uwanja.  
Mpira huo ulielekea angani. Wakiwa vinywa  wazi, watu wa Nchijua waliutazama mpira  ukiruka mbali na mawingu, mbali na upeo  wa macho yao. Kila kitu kikatulia. Kukawa na  kimya kikubwa. Ghafla, anga lilifunguka.  Mawingu yakawa kama pamba nyororo.  Mpira mkubwa ukapenyezea nyuma ya  mawingu.  Mpira huo uliokuwa mwekundu na manjano  kama mafuta, ukang'aa. Mpira huo ulikuwa  jua, rafikiye Aku. Kila kitu kilisisimuka. Kimya  kikamalizika.  
Kila mtu alifanya hima kwenda nyumbani  kujitayarisha kwa shughuli za kawaida. Juma  alitafuta ndoo yake ya samaki. Wakulima  waliyachukua majembe yao. Watoto walioga  na kuvaa tayari kwenda shuleni. Wanawake  walijifunga kanga zao. Walibeba vikapu  wakaenda haraka sokoni.  
Jua lilirejea Nchijua. Aku alikuwa amefaulu.  Siku mpya ilianza…  


Source www.africanstorybook.org